
Westminstermodellen og den konsosierte modellen:
I den komparative litteraturen har "vellykket modernisering", dvs. en stabil og demokratisk politisk/økonomisk utvikling uten vold og revolusjonære brudd, ofte vært forklart som et resultat av institusjonelle faktorer. 
Westminstermodellen (også kalt majoritetsmodellen) er inspirert av det politiske systemet i Storbritannia, New Zealand, Eire etc. og ble for mange statsvitere det fremste eksempelet på hvordan folkestyret kunne kombinere demokratisk ansvarlighet overfor velgerne med effektivitet og stabilitet i statsstyret. Modellen har åtte kjennetegn:
1. At den utøvende makten er konsentrert i regjeringer som er utgått fra ett parti - og dette partiet har flertall i parlamentet. 

2.  En sammensmelting av parlamentarisk makt i en regjering som - fordi den er utgått fra et flertallsparti - også kontrollerer den folkevalgte forsamlingen. 
3. Et asymmetrisk tokammer - eller ettkammersystem uten særlig innslag av maktdeling. 
4. Et topartisystem. 
5. Et endimensjonalt partisystem der den politiske kamp konsentreres om én skillelinje, f.eks. den tradisjonelle klassekonflikten. 
6. En valgordning med flertallvalg i enmannskretser. 
7. En enhetlig og sentralisert statsmakt. 
8. Et system uten formelle konstitusjonelle begrensninger på regjeringens makt.
Vi kan si at modellen vektlegger konkurranse mellom partier, styringsdyktig flertall (the winner takes all) og et klart skille mellom posisjon og opposisjon. Viktig her er at klassekonflikten tradisjonelt har hatt en "mer-mindre" karakter, dvs. at den har vært behandlet som et økonomisk fordelingsspørsmål det kunne forhandles om. Dermed kunne  velgerne skifte fra ett parti til et annet og den "lojale opposisjonen" kunne overta regjeringsmakten gjennom valg. Problemene i Nord-Irland har vist at teorien om endimensjonale konflikter og skiftende majoriteter ikke fungerer alle steder. 
Den konsosierte modellen (også kalt konsensusmodellen) har også åtte kjennetegn som alle representerer en antitese til de tilsvarende kjennetegn i westminstermodellen:
1. At den utøvende makten er delt mellom flere partier som gjerne sitter sammen i "storkoalisjoner". Poenget med storkoalisjoner er at de består av flere partier enn det som er nødvendig for å ha flertall i parlamentet. 

2. At det er en så vel formell som reell maktdeling mellom den utøvende myndigheten og parlamentet. 
3. At parlamentet består av to kammer med innebygd minoritetsrepresentasjon. 
4. Flerpartisystem. 
5. Et flerdimensjonalt konfliktmønster der mer enn en skillelinje preger politikken. 
6. Modellen forutsetter en proporsjonal valgordning. 
7. En sterkt desentralisert statsmakt og gjerne føderale ordninger. 
8. En skriftlig konstitusjon som gir mindretallet vetorett mot endringer.
I følge teorien har de små landene i Sentral-Europa ikke hatt "råd" til sterke regjeringer med støtte fra bare en snau halvpart av befolkningen. Benelux-landene samt Sveits og Østerrike har alle vært preget av at religiøse, språklige og regionale skillelinjer har preget politikken i tillegg til den tradisjonelle klassekonflikten. Religion, språk, territoriell identitet er "enten-eller" spørsmål der de enkelte grupper må sikres vetorett på følsomme områder. Samarbeid var derfor en forutsetning for å oppnå demokratisk legitimitet og å overleve som selvstendige stater.
Modellen legger vekt på minoritetsrepresentasjon og samarbeid. Vi kan betrakte modellen som en slags konføderasjon av autonome subkulturer der det stilles store krav til elitenes evne til samarbeid. Sveits ligner vel modellen mest, men også Nederland med sine "søyler" og Østerrike med sin "proporzpaket" er gode eksempler.
